Kirjoitin aiemmin tänään kokoomuksessa kasvavasta hermopaineesta ennen ulkoministeri Timo Soinia (sin) koskevaa luottamusäänestystä.

Koska tapahtumat etenivät eduskunnassa varsin vauhdikkaasti, kirjoitus alkoi kaivata päivitystä lähes välittömästi julkaisun jälkeen.

Jatkan siis vielä muutaman rivin verran.

Tapahtui siis seuraavaa: kolme kokoomuksen kansanedustajaa oli ehtinyt ilmoittaa, että he eivät äänestä Soinille luottamusta.

Tämän jälkeen eduskuntaryhmän puheenjohtaja Kalle Jokinen kertoi, että eduskuntaryhmä äänestää yksimielisesti Soinin luottamuksen puolesta.

Äkkiseltään vaikutti siltä, että Jokisen ilmoitus antaa tuskaisille kokoomuslaisille kunniallisen syyn äänestää Soinin puolesta.

En minä muuten, mutta kun pakotettiin, he voisivat perustella.

Tämän jälkeen kokoomuksen kansanedustaja Saara-Sofia Sirén kuitenkin ilmoitti, että ei silti äänestä Soinin luottamuksen puolesta.

Mä en aio äänestää Soinin luottamuksen puolesta. Toisin kuin nähtävästi moni muu, mä en ole nähnyt tätä hallituskysymyksenä, vaan luottamuksensa yksittäistä ministeriä kohtaan – kuten perustuslaki sanoo. — Saara-Sofia Sirén (@saarasofia) September 20, 2018

Hän ei myöskään näillä näkymin aio juuttua hissiin tai piilotella vessassa, vaan osallistuu äänestykseen.

Eikä tässä vielä kaikki.

Iltalehti kertoo Soinin oman sinisen puolueen varapuheenjohtajan Tiina Elovaaran tuoreesta Facebook-kirjoituksesta. Siinä hän ilmoittaa olevansa poissa äänestyksestä.

Hän kertoo Soinin aborttikannan ”ärsyttävän äärimmilleen” monia hallituksen naiskansanedustajia.

”Ottaa voimakkaasti päähän kaikkia liberaaleja ja feministejä (kuten minua)”, Elovaara kirjoittaa.

Vaikka liberaalina pidetyn kokoomuksen poliitikot ovat asiassa suuremman syynin kohteena, Soinin toiminta tuottaa tuskaa myös osassa keskustaa.

Keskustalaisille on annettu tänään selvät ohjeet: yhtään punaista valoa ei salissa saa näkyä tai siniset marssivat ulos hallituksesta.

Epäselvää on, kelpaisiko sinisille kuitenkin se, jos hallituskumppanin edustaja äänestää tyhjää tai on poissa äänestyksestä.

Samoin hämärän peitossa on, miksi siniset Sampo Terhon johdolla on sitonut kohtalonsa näin voimakkaasti Soiniin.

Varsinkin kun Soini todennäköisesti selviäisi äänestyksestä, vaikka muutama hallituspuolueen edustaja protestoisi.

Jotta meno ei olisi liian selväpiirteistä, keskustan kouvolalainen kansanedustaja Markku Pakkanen ehti jo heittää toripöytään lisää tavaraa.

Hän haluaisi sitoa kokoomuksen toiminnan äänestyksessä irtisanomissuojaa koskevan lakiesityksen kohtaloon.

Mikäli kokoomus ei yksimielisesti tue hallitusta huomenna tulee irtisanomissuojaan liittyvä esitys ottaa välittömästi tarkasteluun ja tehdä tarpeelliset korjaukset. — Markku Pakkanen (@MarkkuPakkanen) September 20, 2018

Asia on tulkittava ilmeisesti niin, että muussa tapauksessa ”tarpeellisia korjauksia” esitykseen ei tarvitse tehdä.

On kiinnostaa nähdä, mitä kaikkea ehditään yhden ministerin luottamusäänestykseen kytkyttää ennen kuin asiasta äänestetään eduskunnassa perjantaina iltapäivällä.

Joka tapauksessa alkaa näyttää siltä, että joku joutuu syömään sanansa ennen äänestystä.